Man vermoor glo vriendin, babaDie polisie is op soek na ŉ man wat glo Sondag sy vriendin en hul eenjarige baba in Thabazimbi, Limpopo vermoor het. Lt.genl. Fannie Masemola, provinsiale polisiekommissaris, sê die man het glo Sondagoggend na sy 22-jarige vriendin se huis gegaan en daarop aangedring om haar te sien. Sy het glo geweier waarna hy die huis se deur oopgedwing het, haar na buite gesleep het en haar met ŉ klip doodgeslaan het. Masemola sê die verdagte het glo hierna die huis aan die brand gesteek met die baba wat steeds in die huis was voor hy gevlug het. Masemola het ŉ beroep op gemeenskapslede gedoen om die polisie by te staan in hul soektog na die verdagte. Masemola sê ŉ 20-jarige man is intussen in Levubu in hegtenis geneem nadat hy glo sy 19-jarige vriendin en haar ma vermoor het. Hy sê die man en sy vriendin het glo in ŉ argument betrokke geraak waarna hy haar en haar ma doodgeskiet het. Die verdagte sal Maandag in die Levubu-landdroshof verskyn.